PRÍHOVOR PREDSEDU O. Z. VOJENSKÝ VETERÁN BRATISLAVA PLK. V. V. ING. LADISLAVA BALLU

Vážený pán minister obrany SR

Vážený pán predseda výboru NR pre obranu a bezpečnosť, vážení prítomní.

Pred dvoma týždňami sme si pripomenuli sté výročie vzniku Československej republiky, ako jeden z najvýznamnejších výsledkov 1. svetovej vojny, ktorú často nazývame aj ako „Veľká vojna“.

Táto vojna sa začala 28. júla.1914 a mala trvať podľa vojenských plánovačov všetkých zúčastnených strán len krátku dobu, niekoľko týždňov prípadne mesiacov. Žiaľ, nestalo sa … Trvala viac než štyri roky a priniesla pre bojujúcich vojakov a obyvateľstvo do tej doby nevídané útrapy.

Po štyroch rokoch nepredstaviteľných stratách usúdilo nemecké vojenské velenie, že už nie sú schopní viesť ďalej vojenské operácie a navrhli politickému vedeniu uzavretie prímeria.

A tak 11. novembra 1918, o 11 hodine 11 minúte, presne pred sto rokmi v železničnom vagóne, v lese pri francúzskom meste COMPIÈGNE, predstavitelia Nemecka podpísali prímerie pred prítomnými britskými a francúzskymi zástupcami DOHODY. Čo sa prakticky rovnalo kapitulácii cisárskeho Nemecka.

Následne boli ukončené bojové operácie nielen v Európe a na Blízkom východe, ale aj v Afrike a na oceánoch. Na bojiskách zavládol pokoj a mier a na tvárach vojakov na obidvoch znepriatelených strán slzy sa objavili radosti a šťastia … že sa tejto chvíle dožili.

Nepodarilo sa to ale takmer 10 miliónom vojakov zo 65 miliónov zmobilizovaných…

Medzi nimi bolo aj tu pochovaných 331 synov dvanástych národov a národností. Česi, Slováci, Nemci, Rakúšania, Maďari, Rumuni, Rusi, Poliaci, vojaci juhoslovanských národností, Taliani ale aj neznámi…

A preto je od roku 1954 11. november dňom vojnových veteránov.

Ako sa ukázalo, ľudia z hrôz Veľkej vojny sa nepoučili … veď o dve desaťročia neskôr vypukla ďalšia svetová vojna opäť v Európe a ďalšie vojnové konflikty po celom svete.

Naše občianske združenie VVB si kladie za cieľ okrem upevňovania jednoty veliteľského zboru, podpory OS, výchovy mládeže k vlastenectvu, rozvíjanie priateľstva medzi národmi aj *uctievanie pamiatky všetkých padlých vojakov vo všetkých vojnách.*

Preto sme boli ako iniciátormi organizovať pietny akt pred siedmimi rokmi na Vojnovom cintoríne v Kopčanoch a potom začala spolupráca s MO SR. Dnes sa už rozrástol na významnú celospoločenskú udalosť. Čo nás, samozrejme teší. Týmto sa chcem poďakovať MO za organizačnú i materiálnu podporu, ktorú nám poskytuje pre dôstojný priebeh tohto pietneho aktu.

Sto rokov je dlhý čas, ale v živote ľudstva a človeka zvlášť len kvapka v mori … veríme, že sa tu ľudia opäť stretnú nielen o rok, ale aj o ďalších 100 rokov…

Oslávme preto spoločne Deň vojnových veteránov ich symbolom – ČERVENÝMI MAKMI, položme ich k ľubovoľným krížom aj s kahančekmi, v ktorých žiari svetlo mieru. Spomínajme a nezabúdajme, lebo oni si zaslúžia našu úctu…

Ďakujem za pozornosť